**Kjære kretsleder, kretsstyremedlemmer og kretssekretærer**

På landsting i april 2021 vil landsstyret foreslå å endre speiderløftet. Landsstyret jobber med saksgrunnlag for forslaget og en full begrunnelse sendes sammen med sakspapirene til landsting som sendes ut 5. mars. For at dere skal kunne diskutere forslaget på deres kretsting/årsmøte og med gruppene i kretsen, kommer her et notat med hovedelementene i forslaget. Vi håper det vil være til hjelp for å snakke om temaet, og at vi kan få gode diskusjoner frem til, og på, landsting.

**Bakgrunn**

Mange melder om at speiderløftet slik det er i dag oppleves ekskluderende, og at det ikke er i tråd med grunnleggende prinsipper, strategi og åpent medlemskap.

Speiderløftet slik det er i dag:
"***I tro på Guds hjelp, lover jeg å tjene Gud***, hjelpe andre og leve etter speiderloven"/ "***I tru på Guds hjelp lovar eg: å tene Gud***, hjelpe andre og leve etter speidarlova"

Formålsparagrafen sier at KFUK-KFUM-speiderne har som mål å "**hjelpe barn og unge til å utvikle en kristen tro....**" (Gr.reglene §2)

I Speiderloven brukes formuleringen: "1. En speider er **åpen for Gud**". Landsstyret opplever at dette er et språk som speiderne forstår, og som er gjenkjennelig.

Visjonen vår for 2020-2025 er: "**Rundt våre leirbål er det plass til alle**", og en satsning i strategien for samme periode er at vi skal være "**åpne og inkluderende**".

Landsstyret diskuterte speiderløftet med kretsenes representanter på kretsforum i oktober. Landsstyret har fått gode innspill fra kretsforum og fra Rovernemnda i arbeidet med ny formulering, og har gjennomgått flere alternative formuleringer fra tidligere landsting, samt nye formuleringer. Nå ønsker vi gjerne at kretsene og organisasjonen bruker tiden frem mot landsting til å diskutere videre slik at vi kan få gode samtaler og vedtak fremover.

Sunnmøre krins har også sendt inn en sak om speiderløftet til landsting, med tilsvarende forslag om endring av ordlyden i speiderløftet.

**Landsstyrets forslag til endring i speiderløftet**

Landsstyret foreslår, med støtte fra Rovernemnda, følgende som nytt speiderløfte:
"***Jeg lover å være åpen for Gud***, hjelpe andre og leve etter speiderloven" / "***Eg lovar å vere open for Gud***, hjelpe andre og leve etter speidarlova"

Landsstyret mener at formuleringen "Å være åpen for Gud" bedre beskriver at ikke alle speidere har en definert tro når de avlegger speiderløftet, men viser at man er åpen for å delta i et kristent arbeid der man får mulighet til å lære mer om kristen tro, og diskutere tro og tvil.

Landsstyret har også diskutert om det bør være enda tydeligere at vi som mennesker og speidere gjør så godt vi kan, er i en prosess og handler "etter beste evne". Kan vi bruke formuleringen "etter beste evne" eller "så godt jeg kan" i speiderløftet? Hva vil fungere best for speiderne?

Aktuelle formuleringer på dette kan for eksempel være:
"Jeg lover ***etter beste evne*** å være åpen for Gud, hjelpe andre og leve etter speiderloven". / "Eg lovar ***etter beste evne***å vere open for Gud, hjelpe andre og leve etter speidarlova.

"Jeg lover ***så godt jeg kan***å være åpen for Gud, hjelpe andre og leve etter speiderloven". / "Eg lovar***så godt eg kan*** å vere open for Gud, hjelpe andre, og leve etter speidarlova".

Er det andre formuleringer som ivaretar samme intensjon?

**Videre prosess**

Siden landstinget i 2021 gjennomføres digitalt vil det være reduserte muligheter for å komme med endringsforslag underveis på landsting. Landsstyret ønsker derfor at eventuelle forslag til endringer i denne saken sendes inn i forkant, slik at også andre kretser har mulighet til å sette seg inn i, og diskutere innspill og forslag til endringer før landsting.

Landsstyret håper dette kan være et godt utgangspunkt for diskusjon, og ser frem til videre dialog med kretsene.

Lykke til med kretsens årsmøte!

Med vennlig speiderhilsen,
Landsstyret